રોજની જેમ અમસ્તી અટકાવી રાખેલી ઝાંપલી સાથે પૈડું અફળાવીને સાઇકલને સીધી બારણાં સાથે હંકારી ગયો નહીં. ઝાંપલી પાસે ઊતરી ગયો. ધીમેથી ઝાંપલીને ધક્કો મારી સાઇકલને ફળીમાં દોરતો પગથિયા સુધી દોરી ગયો. તાળું ખોલી બારણું ઉઘાડી અંદર પ્રવેશતાં સુધી કેળવાયેલા સંયમ વડે સ્વસ્થ હોવાનો દેખાવ જાળવી શકાય. અનંત વાઘમારે એમ સહેલાઈથી વિચલિત થાય એવો આદમી નથી. ઘરમાં વિસ્તરેલી નિબિડ અવસ્થાએ એને ઘેરી લીધો. મગજની પણછો તંગ બનીને છટકી ટેકા પડતાં આખું ઘર ખળભળીને ઢગલો થઈ જાય એમ તૂટી પડ્યું. ઝઝૂમી લેવાનું ઝનૂન, દ્રઢ મનોબળ, મિલકામદાર યુનિયનનું ખૂંખાર નેતૃત્વ અને જલદ આશાવાદ બધ્ધું જ.